SKRIFTLIG FORESPØRGSEL E-2048/01

af Alexander de Roo (Verts/ALE), Torben Lund (PSE),John Bowis (PPE-DE) og Chris Davies (ELDR) til Kommissionen

(13. juli 2001)

Om: Wisla-flodbækkenet som pilotprojekt for vandrammedirektivet

Wisla-floden kaldet dronningen over alle polske floder er mere end 1 000 km lang, og dens flodbækken dækker 55,7 % af Polen og løber overvejende gennem polsk territorium. Dens vandkvalitet er meget ringe på grund af de 10 millioner kubikmeter spildevand og affald, der udledes dagligt. Den har sit udspring i det stærkt industrialiserede område Øvre Schlesien, der er et af de mest forurenede områder i Europa. Den løber gennem den historiske by Krakow, hvor urenset byspildevand takket være støtte fra førtiltrædelsesstrukturordningen og Den Europæiske Bank for Genopbygning og Udvikling skulle være noget, der hører fortiden til, når vi når frem til 2005. Wisla-floden fortsætter mellem Zawichost og Plock (denne del er en yngleplads af europæisk betydning for sjældne og truede fugle såsom triel, stormåge, dværgterne og engsnarre). Den løber gennem Polens hovedstad, Warszawa, hvor mindre end 50 % af spildevandet renses, og gennem Wloclawek, hvor den første og hidtil eneste dæmning er blevet bygget mellem flodens miderste og nederste løb. Opdæmning er endnu ikke et stort problem i denne del af Wisla, men den eksisterende dæmning skaber mange økologiske og sociale problemer. Den standser sedimenttransport (og forstyrrer sedimentbalancen og reducerer grundvandsressourcerne længere nede ad floden), udelukker fiskemigration og øger risikoen for oversvømninger om vinteren. Den polske regering har planer om flere dæmninger mellem Warszawa og Gdansk. Hvis der bygges dæmninger, vil laksen ikke længere kunne gyde i bifloden Drweca, og Wisla-dalen og -mundingen, der har stor økologisk værdi, vil blive ødelagt med negative følger for Østersøen. Når Polen bliver medlem af

EU, vil landet skulle opfylde vandrammedirektivets krav om god økologisk og kemisk status i alt vand inden for de fastsatte frister og indføre integreret forvaltning af afvandingsområder. Polen vil også skulle forhindre en yderligere forværring af den nuværende økologiske og kemiske status i alt vand. Polen skal som alle tiltrædelseslande implementere habitat-direktivet og bidrage til etableringen af Natura 2000-netværket, hvilket ligeledes er et af vandrammedirektivets krav. Denne proces, der indebærer beskyttelse af visse habitater og arter, er allerede indledt i Wisla-flodbækkenet. Man overvejer nu at udpege store dele af Wisla-dalen til Natura 2000-områder, men denne proces er truet af planerne om bygning af nye dæmninger.

Agter Kommissionen derfor at overveje at tilbyde de polske myndigheder hjælp til en rettidig gennemførelse af vandrammedirektivet gennem udpegelse af Wisla-flodbækkenet til demonstrationsprojekt for integreret forvaltning af afvandingsområder finansieret over førtiltrædelsesstrukturordningen og andre EU-midler? Projektet med Wisla-flodbækkenet og førtiltrædelsesstrukturordningen kan, hvis det lykkes, blive en model for gennemførelsen af vandrammedirektivet andre steder i Central- og Østeuropa.

Svar afgivet på Kommissionens vegne af Günter Verheugen

(6. september 2001)

Kommissionen er enig med de ærede medlemmer om, at vandkvaliteten i Wisla-floden såvel som beskyttelse af dyrearter og deres levesteder i flodbækkenet fortjener opmærksomhed. Kommissionen følger fortsat planen om at bygge dæmninger på Wisa meget nøje.

Et element i gennemførelsesstrategien for vandrammedirektivet er afprøvning af vejledningerne i pilot-flodbækkener. Med henblik herpå vil der blive udvalgt 10 bækkener både i medlemsstaterne og i kandidatlandene. Der er i øjeblikket udvælgelseskriterier under udarbejdelse for at sikre, at de udvalgte bækkener er repræsentative og bredt fordelt ud over Europa. Wisa-floden vil helt klart kunne komme i betragtning ved pilotprojektet. Hvis det foreslås af de polske myndigheder, vil Kommissionen vurdere forslaget på lige fod med andre forslag.

Hvad angår EF-finansiering, vil Kommissionen velvilligt som led i Phare-programmet overveje et projektforslag fra de polske myndigheder som led i gennemførelsen af direktiv 2000/06/EF om fastlæggelse af en ramme for Fællesskabets vandpolitiske foranstaltninger(1). Et sådant projekt vil kunne omfatte integreret flodbækkenforvaltning på Wisa-floden.

(1) EFT L 327 af 22.12.2000.